Dis dalk ’n cliché, maar dit bly waar: As die opknapgogga jou eers gebyt het, laat hy jou nie sommer los nie. In die Du Toits van Swellendam se geval is dit nie net die huisgogga wat hulle gebyt het nie, maar ook die woonwagogga: Saam het hulle al drie huise én twee woonwaens opgeknap!
“Ons eerste karavaan het ons in 2014 gekoop en gerestoureer,” vertel Karen. “Dit was ’n stokou Jurgens wat ons by ’n pêl op Barrydale gekoop het. Die woonwa was grasgroen geverf en het in die bos op sy plaas gestaan.”
Omdat dit ’n baie ou model was, was ’n vintage-voorkoms die logiese keuse vir sy nuwe baadjie. ’n Swart-en-wit blokkiesvloer het gevolg, asook ’n vintage-prikkelpop aan die buitekant geverf.
“Die webblad Lekker Kampplekke het ons gevra om hom by hul stalletjie by ’n buitelugskou op die Lourensford-wynplaas uit te stal,” vertel Karen. “En daar koop ’n Franse filmmaker hom toe op die plek! Deesdae gebruik hy dit vir gasteverblyf op Stanford.
Hulle wou nie ’n kans waag nie en het die Autovilla agterop ’n vragmotor laat afbring Wes-Kaap toe, maar met ’n groot skok uitgevind dié huis op wiele was nie eens in staat om van Worcester, waar hy afgelaai is, tot op Swellendam te ry nie!
Die bruin kleure waarin die Autovillas in die sewentigs uitgekom het, was net te morbied vir Karen, ’n skilder. “Ons het besluit om hom in my gunstelingkleur te laat spuitverf,” vertel sy. “Daarna het ek ’n paar toetspotjies van die motorverf by die bakverwers gekry sodat ek self die hippiemeisie op die kant kon verf – dit was nogal senutergend, want die verf raak feitlik onmiddellik droog en daar is nie tyd vir foute regmaak nie!”
Die nuwe swart-en-wit vinielvloer was die perfekte keuse vir die “diner”-voorkoms uit die 50/60’s wat die Du Toits wou hê. Om ’n sagter basis vir die vinielvloer te skep en terselfdertyd die pad se geraas te verminder, het Steph eers die hele vloeroppervlak bedek met ’n sponslegkaart soos dié waarmee klein kinders gewoonlik speel. Steph het die bed gebou met pakplek onder; daar is ook ’n klerekas.
Wat geniet jy die meeste van die voltooide projek? Dat ons op die ingewing van die oomblik net ’n paar kledingstukke en kos kan inpak en inspring vir ’n vinnige wegbreek.
Wat is volgende? Ons beplan nie om binnekort weer ’n woonwa aan te skaf nie, want ons is nou besig om ses selfsorgeenhede op die dorp in te rig.